CELEX: 32014R0457
Language: fi
Date: 2014-04-29 00:00:00
Title: Komission täytäntöönpanoasetus (EU) N:o 457/2014, annettu 29 päivänä huhtikuuta 2014 , tiettyjen tavaroiden luokittelusta yhdistettyyn nimikkeistöön

6.5.2014   
            
            
               FI
            
            
               Euroopan unionin virallinen lehti
            
            
               L 133/35
            
         KOMISSION TÄYTÄNTÖÖNPANOASETUS (EU) N:o 457/2014,
   annettu 29 päivänä huhtikuuta 2014,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitettyjen tavaroiden luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetyt tavarat luokiteltava sarakkeen 2 CN-koodeihin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetuista tavaroista mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon 1 sarakkeessa esitetyt tavarat luokitellaan yhdistetyssä nimikkeistössä mainitun taulukon 2 sarakkeen CN-koodeihin.
   2 artikla
   Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 29 päivänä huhtikuuta 2014.
      
         
            Komission puolesta,
         
         
            puheenjohtajan nimissä
         
         Algirdas ŠEMETA
         
            Komission jäsen
         
      
   
   
      (1)  EYVL L 256, 7.9.1987, s. 1.
   
      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
   
      LIITE
      
                  Tavaran kuvaus
               
               
                  Luokittelu (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Digitaalinen elektroniikkalaite, jossa on yksi HDMI-sisäänmeno (High Definition Multimedia Interface) ja kahdeksan HDMI-ulostuloa (ns. aktiivinen HDMI-jakaja) kotelossa, jonka mitat ovat noin 12 × 6 × 2 cm.
                              Se tukee HDCP-protokollaa (High-bandwidth Digital Content Protection), ja sen virransyöttö on 5 V DC.
                              Laitetta käytetään jakamaan laatua heikentämättä samanaikaisesti yksi HDMI-sisäänmenosignaali kahdeksaan HDMI-ulostulosignaaliin, joilla on samat tekniset ominaisuudet kuin alkuperäisellä sisäänmenosignaalilla.
                              Se mahdollistaa yhdestä lähteestä (esim. digisovittimesta) peräisin olevan HDMI-signaalin jakamisen samanaikaisesti useisiin laitteisiin (esim. televisiovastaanottimiin).
                           
                        
               
                  8543 70 90
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8543, 8543 70 ja 8543 70 90 nimiketekstien mukaisesti.
                  HDMI-jakaja ei ole laite sähkövirtapiirin kytkemistä tai siihen liittämistä varten eikä paneeli sähkönjakelua varten, koska se jakaa yhden sisäänmenosignaalin kahdeksaan ulostulosignaaliin ja käsittelee samanaikaisesti HDCP-protokollia. Sen vuoksi luokittelu joko nimikkeen 8536 liitäntärasiaksi tai nimikkeen 8537 tauluksi, paneeliksi, konsoliksi, pöydäksi, kaapiksi ja muuksi alustaksi, joissa on vähintään kaksi nimikkeen 8535 tai 8536 laitetta, sähkönjakelua varten, ei tule kyseeseen.
                  Koska laitteella on itsenäinen tehtävä, joka ei kuulu erityisesti mihinkään 85 ryhmän nimikkeeseen, se on luokiteltava CN-koodin 8543 70 90 sähkökoneeksi tai -laitteeksi, jolla on itsenäinen tehtävä, ja joka ei kuulu muualle 85 ryhmään.
               
            
                  
                              2.
                           
                           
                              Digitaalinen elektroniikkalaite, jossa on neljä HDMI-sisäänmenoa (High Definition Multimedia Interface), yksi HDMI-ulostulo ja sisäänmenon valintapainike (ns. aktiivinen HDMI-kytkin).
                              Se sisältää vahvistimen heikkojen signaalien regenerointiin, 4 valitun sisäänmenon led-osoitinta, ja sen virransyöttö on 5 V DC.
                              Laite tukee täyden 1080p:n tarkkuuden videosignaaleja 2,5 Gbit/s:n datansiirtonopeudella ja HDCP-protokollalla (High-bandwidth Digital Content Protection).
                              Laitetta käytetään valitsemaan yksi HDMI-sisäänmeno HDMI-ulostuloon liitettäväksi. Se mahdollistaa eri lähteistä (esim. dvd-soittimesta, digisovittimesta) peräisin olevien HDMI-signaalien yhdistämisen yhteen laitteeseen, kuten televisiovastaanottimeen.
                           
                        
               
                  8543 70 90
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8543, 8543 70 ja 8543 70 90 nimiketekstien mukaisesti.
                  HDMI-kytkin ei ole laite sähkövirtapiirin kytkemistä tai sähkönjakelua varten, koska se kytkee (valitsee) HDMI-sisäänmenoista yhden HDMI-ulostuloon liitettäväksi ja vahvistaa samanaikaisesti signaalia ja käsittelee HDCP-protokollia. Sen vuoksi luokittelu joko nimikkeen 8536 kytkimeksi tai nimikkeen 8537 tauluksi, paneeliksi, konsoliksi, pöydäksi, kaapiksi ja muuksi alustaksi, joissa on vähintään kaksi nimikkeen 8535 tai 8536 laitetta, sähkönjakelua varten, ei tule kyseeseen.
                  Koska laitteella on itsenäinen tehtävä, joka ei kuulu erityisesti mihinkään 85 ryhmän nimikkeeseen, se on luokiteltava CN-koodin 8543 70 90 sähkökoneeksi tai -laitteeksi, jolla on itsenäinen tehtävä ja joka ei kuulu muualle 85 ryhmään.
               
            
                  
                              3.
                           
                           
                              Laite, jossa on neljä HDMI-sisäänmenoa (High Definition Multimedia Interface) ja yksi HDMI-ulostulo (ns. passiivinen HDMI-kytkin) kotelossa, jonka mitat ovat noin 18 × 12 × 3 cm.
                              Se sisältää ns. monilähdekytkimen, jossa on neljä painiketta (yksi sisäänmenoa kohti), jotka ovat tiukasti kiinni toisissaan. Kun sisäänmenoista valitaan yksi, muut kytkeytyvät automaattisesti pois päältä.
                              Laitetta käytetään painikkeita painamalla valitsemaan yksi HDMI-sisääntulo HDMI-ulostuloon liitettäväksi. Se mahdollistaa eri lähteistä (esim. dvd-soittimesta, digisovittimesta) peräisin olevien HDMI-signaalien yhdistämisen yhteen laitteeseen, kuten televisiovastaanottimeen.
                           
                        
               
                  8536 50 80
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8536, 8536 50 ja 8536 50 80 nimiketekstien mukaisesti.
                  Koska laitteessa on ainoastaan yksi kytkin yhden sisäänmenon liittämiseksi ulostuloon kerrallaan, laite ei ole paneeli sähkönjakelua varten. Sen vuoksi luokittelu nimikkeen 8537 tauluksi, paneeliksi, konsoliksi, pöydäksi, kaapiksi ja muuksi alustaksi, joissa on vähintään kaksi nimikkeen 8535 tai 8536 laitetta, sähkön ohjausta tai sähkönjakelua varten, ei tule kyseeseen.
                  Koska laite suorittaa ainoastaan kytkemistä, joka on 85 ryhmän nimikkeessä mainittu itsenäinen sähkötekninen tehtävä, se on luokiteltava CN-koodin 8536 50 80 muuksi kytkimeksi.